Springbokke: Is Retallick in of uit? | Maroela Media
Kopspeletjies … dis wat nou in Japan gespeel word voordat die Wêreldbeker-rugbytoernooi Vrydag in Tokio begin met die Springbokke en die All Blacks wat sake Saterdag in Jokohama uitspook.
Die Springbokafrigter, Rassie Erasmus, sal waarskynlik geen verandering aan die span bring wat Japan verlede Vrydag met 41-7 geklop het nie, maar die Bokkamp verwag dat die All Blacks 'n haas uit die hoed gaan pluk.
Die All Blacks het Dinsdagoggend in Tokio se hitte geoefen, maar soos dinge deesdae gaan, is die media net vir die eerste tien minute toegelaat en kon die joernaliste niks daaruit wys word nie.
Spelers oor wie se fiksheid daar effe kommer bestaan, soos Sonny Bill Williams, George Bridge en Richie Mo'unga, het geen teken van hul beserings getoon nie, of altans nie tydens opwarming nie.
Die grootste belangstelling was die vordering van die slot Brodie Retallick, wat 'n paar weke gelede in Wellington sy skouer beseer het nadat hy deur RG Snyman uit 'n losskrum disnis geloop is.
Retallick het sedertdien nog nie weer gespeel nie en die All Blacks mik daarna om hom eers oor twee weke teen Italië te kies.
Een van die Springbokke se hulpafrigters, Matthew Proudfoot, het by Dinsdagoggend se nuuskonferensie geskimp dat Retallick dalk teen die Bokke sal opdraf.
"Meneer Hansen het gesê dat hy sy beste span kan kies. Ons verwag 'n nuwe pyl in die All Blacks se koker. Hulle is 'n intelligente klomp en kom altyd met iets nuuts vorendag," het Proudfoot gesê.
Ian Foster, een van die All Blacks-afrigter, Steve Hansen, se adjudante, wou nie daaraan byt nie.
"Ek weet nie hoe Matthew daaraan kan dink nie. Dis baie moeilik om hom (Retallick) van julle af weg te hou. Hy is 'n monster van ses voet en nege duim (2,06 m) en ons probeer ook nie om hom weg te steek nie. Ek is baie seker dat hy nie Saterdag daar gaan wees nie. Maar wie weet?" het Foster volgens stuff.co.nz geskimp.
Uit die Bokke se kamp is daar nog geen duidelikheid nie of die vaskop Trevor Nyakane sal kan speel nie. Hy was vir 'n paar dae in Suid-Afrika om sy vrou met die geboorte van hul eersteling by te staan en hy sukkel ook met 'n ligte beenbesering wat hy teen Japan opgedoen het. Hy draf glo op sy eie, maar niemand het bevestig (of wou sê) of hy reeds aan kontakoefeninge kon deelneem nie.
As hy nie kan speel nie, of dalk op die bank gekies word, is die kans goed dat Vincent Koch, en nie Frans Malherbe nie, sal begin.
Moontlike Springbokspan: Willie le Roux, Makazole Mapimpi, Lukhanyo Am, Damian de Allende, Cheslin Kolbe, Handré Pollard, Duane Vermeulen, Pieter-Steph du Toit, Siya Kolisi (k), Franco Mostert, Eben Etzebeth, Trevor Nyakane/Vincent Koch, Malcolm Marx, Beast Mtawarira.